Finn Sørensen (EL), 2012-04-17:
Jeg synes også, at hr. Tom Behnkes synspunkter skal med i det videre arbejde.
Det er såmænd ikke derfor, at jeg har taget ordet, for der var også relevante problemstillinger om work smarter, not harder, hvis vi skal sige det på engelsk.
Det er en god idé.
Der, hvor jeg ikke rigtig kunne følge med, var der, hvor jeg synes, at ordføreren fremstillede det, som om det nuværende system forhindrer dem, der kan klare sig selv, i at klare sig selv.
Det forstår jeg ikke rigtig.
Jeg synes, at det blev lagt sådan op, at den nuværende lovgivning forhindrer dem, der kan klare sig selv, i at gøre det.
Jeg ved ikke, om ordføreren kan uddybe den del af det.
Tak – kald mig bare Finn, det er i orden.
Jeg vil gerne takke Dansk Folkeparti for, at de har fremsat det her forslag, som Enhedslisten godt kan støtte i den ordlyd, det har, selv om vi nok synes, at det kunne være mere konkret, med hensyn til hvad kommissionen skal beskæftige sig med og hvordan den skal sammensættes.
Efter at have hørt fru Karin Nødgaards ordførertale tror jeg såmænd ikke, vi er så uenige, men det er jo altid godt at få skrevet tingene ned.
Derfor synes jeg også, det er rigtig godt, at ministeren allerede nu har taget initiativ til at nedsætte kommissionen og indkalde ordførerne til en drøftelse om det, så det vil jeg også sige et stort tak for.
Jeg synes, det er rigtig godt, at vi nu kommer i gang med arbejdet, og med de positive meldinger, der kommer fra alle sider, selv om vi jo lige skal skubbe og mase lidt, med hensyn til hvordan det var før i tiden, skal der nok komme noget godt ud af det.
Jeg er også tilfreds med, at ministeren lægger op til, at det er et noget bredere felt, der skal undersøges, end det, der umiddelbart efter ordlyden ligger i Dansk Folkepartis forslag.
Men nu har vi jo alle sammen forberedt os til debatten, og jeg synes da, det er fint, at vi hver især kommer med nogle udmeldinger om, hvad vi synes kommissionen skal beskæftige sig med.
Baggrunden for debatten er jo bl.a., at der har været alt for mange sager om, at kommunerne skærer ned på rengøringen hos de ældre, og i hvert fald efter Enhedslistens opfattelse i alt for mange tilfælde, hvor Ankestyrelsen giver kommunerne ret.
Så efter Enhedslistens opfattelse må det overordnede mål med kommissionens arbejde være, at det munder ud i nogle konkrete anbefalinger og løsningsmodeller, der sikrer de ældres rettigheder til pleje, omsorg og indflydelse på eget liv.
Det er jo ret selvmodsigende, at man på den ene side konstaterer, at vi, hvis man kan bruge det ord, kan se frem til, at en stor gruppe ældre vil have et større behov for hjælp og pleje i fremtiden – og det er vi jo faktisk enige om; det var vi, da vi havde forespørgselsdebatten for nylig – mens man på den anden side går ind for meget snævre rammer for kommunernes økonomi, sådan som VKO stod for, og som meget tyder på at den siddende regering vil fortsætte med.
Der er et skisma der.
En hjemmehjælpskommission – kan vi ikke sige hjemmeplejekommission, det er da nemmere? – bør også være opmærksom på konsekvenserne af nedskæringspolitikken.
Derfor bør det være et tema for sådan en kommission, hvordan man sikrer de ældres rettigheder med de retningslinjer for kommunernes økonomi, der lægges op til, med hensyn til lokalt fastsatte serviceniveauer, som jo blev debatteret lidt tidligere på eftermiddagen.
At der efter vores opfattelse er behov for at tilføre ældreområdet nogle flere penge, udelukker selvfølgelig ikke, at der kan ske forbedringer inden for de givne rammer, og kan vi ikke få flertal for det der med at bruge flere penge, vil vi jo meget gerne arbejde sammen med alle andre om den anden løsning.
Der kan uden tvivl frigøres mange ressourcer til bedre hjemmepleje, hvis man afskaffer alt det minuttyranni, det bureaukrati og den overflødige kontrol, der er opstået igennem den sidste halve snes år.
Der må også kigges på den store udfordring, vi har med den forventede stigning i antallet af ældre med demenssygdomme og såkaldte livstilssygdomme som KOL og diabetes.
I dag lider 85.000 danskere af demens; i 2020 forventer man at antallet er steget til 100.000.
Det kræver en god planlægning, hvis vi skal møde den udfordring på forsvarlig vis.
Ifølge FOA består 15 pct. af ældreplejens personale af ufaglærte.
Der bør kommissionen efter vores opfattelse se på, om det nu også er hensigtsmæssigt, hvis man vil forfølge målsætningen om at være længst muligt i eget hjem, og den er alle kommuner jo sådan set enige om at man skal prøve at efterleve.
Den målsætning kræver jo en langt større forebyggende indsats, som nu engang bedst varetages af faguddannet personale, som kan holde øje med andre ting, end om der lige ligger nogle nullermænd i krogene; de kan nemlig også langt bedre end uuddannet personale holde øje med, hvordan den ældre egentlig har det. Sidst, men ikke mindst, er det meget vigtigt, at repræsentanter for de ældres organisationer og for de ansatte inddrages i arbejdet.
De har skoen på og ved, hvor den trykker.
Og så skal der selvfølgelig også inddrages repræsentanter for kommuner og regioner, og vi skal nok heller ikke udelukke en håndfuld dygtige eksperter fra arbejdet.
Så det skal være en bred sammensætning, og jeg tror, at vi med fordel kan bruge den model, der er blevet brugt i forbindelse med Ældrekommissionen, som vi jo alle sammen har været enige om har gjort et godt stykke arbejde.
Til sidst vil jeg da kvittere for den gode debat, vi har haft.
Jeg synes, at alle ordførere indtil nu – der mangler selvfølgelig nogle, og vi må jo høre, hvad de siger – har bidraget med nogle gode synspunkter, som alle sammen bør inddrages i debatten, så jeg ser frem til de videre drøftelser om det her.